Nol è dome il campionât talian di balon masculin di serie A.
Il sport, in gjenerâl e in Friûl, al cjape dentri un grum di altris robis, di altris dissiplinis e di altris personis. Mancul mâl.
Cussì, ancjemò cu la bocje garbe pe sconfite dal Udin a Turin, o podìn fâ fieste pe atletiche furlane, stant che îr e je stade la zornade di Alessia Trost.
La zovine atlete di Pordenon, che l’an passât a Barcelone e veve vinçût il titul mondiâl junior di salt adalt, e à tacât benon il 2013 cul secont risultât di simpri indoor a nivel talian.
Li dal PalaBernes di Udin e à saltât 1,98 cm: un centimentri di plui di ce che e veve saltât Sara Simeoni tal 1981; un risultât che tra lis altris i fâs jonzi il record talian under 23.
Une biele maniere di tacâ l’an gnûf. Chi di cualchi dì e sarà in Moravie, a Hustopeče e a Trineč, ai 26 e ai 29 di Zenâr.
fur_Latn fur_Latn fur_Latn fur_Latn fur_Latn fur_Latn